## Odluka Ustavnog suda Republike Hrvatske broj:U-IIIA-2596/2004 od 26. veljače 2007.

### NN 36/2007 (4.4.2007.), Odluka Ustavnog suda Republike Hrvatske broj:U-IIIA-2596/2004 od 26. veljače 2007.

# USTAVNI SUD REPUBLIKE HRVATSKE

**1216**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Mrkonjić, Nevenka Šernhorst i Vice Vukojević, članovi
Vijeća, odlučujući o ustavnoj tužbi M. M. iz Z., na sjednici održanoj 26.
veljače 2007. godine, jednoglasno je donio

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u predmetu koji se vodi pred
tim sudom pod poslovnim brojem: P-11379/05 (raniji brojevi: P-7598/86 i
P-2962/03), u najkraćem mogućem roku, ali ne duljem od dvanaest (12) mjeseci,
računajući od prvog idućeg dana nakon objave ove odluke u »Narodnim novinama«, a
nakon toga je dužan donijeti odluku u predmetu koji se pred istim sudom vodi pod
brojem: O-6478/84, također u najkraćem mogućem roku ali ne duljem od šest (6)
mjeseci, računajući od donošenja pravomoćne odluke u parničnom postupku.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositeljici ustavne tužbe M. M. iz Z., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 11.000,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), podnositeljica je 11. srpnja 2004. godine podnijela
ustavnu tužbu smatrajući da joj je nerazumno dugim trajanjem ostavinskog
postupka, koji se vodi pred Općinskim sudom u Zagrebu, pod brojem: O-6478/84
povrijeđeno ustavno pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Zagrebu od 29. listopada 2004. i 15. studenoga 2006. godine, te uvida u presliku
spisa Općinskog suda u Zagrebu, broj: O-6478/84 i P-11379/05 utvrdio sljedeće
činjenice koje su pravno relevantne za odlučivanje o povredi ustavnog prava
podnositeljice, zajamčenog člankom 29. stavkom 1. Ustava Republike Hrvatske.
Dana 16. studenoga 1984. godine Općinski sud u Zagrebu zaprimio je prijedlog za
pokretanje ostavinskog postupka iza pok. K. M., radi raspravljanja u vezi
pokretnina ostavitelja.
Do 5. studenoga 1997. godine održano je pet ročišta (17. si­ječnja 1985., 6.
ožujka 1985., 19. ožujka 1985., 4. travnja 1985. i 5. ožujka 1986.). Rješenjem
od 1. kolovoza 1986. godine ostavinski je postupak prekinut i podnositeljica je
upućena u parnicu.
Podnositeljica je 15. rujna 1986. godine pokrenula parnični postupak koji se
vodi pod brojem: P-7598/86.
Nakon 5. studenoga 1997. godine održana su ročišta 8. prosinca 1986., 9.
studenoga 1987., 5. srpnja 1988., a 5. listopada 1988. godine utvrđeno je da je
nastupilo mirovanje postupka. Sljedeća su ročišta održana 5. srpnja 1995., 18.
listopada 1995., 13. siječnja 1997. i 11. rujna 1997. godine.
Nakon 5. studenoga 1997. godine poduzete su sljedeće radnje u postupku:
– na ročištu održanom 9. prosinca 1997. godine predloženo je usvajanje tužbenog
zahtjeva;
– rješenjem prvostupanjskog suda, broj: P-7598/86 od 19. veljače 1998. godine,
preotvorena je rasprava i sljedeće ročište zakazano je za 11. lipnja 1998.
godine;
– na ročištu održanom 11. lipnja 1998. godine rasprava je ob­novljena zbog
izmjene sudskog vijeća;
– sljedeće je ročište održano 9. travnja 1999. godine, kada je utvrđeno da
rasprava ponovno započinje iznova;
– prvostupanjska je presuda i rješenje, broj: P-7598/86 donesena 19. svibnja
1999. godine;
– protiv prvostupanjske presude i rješenja tuženici i protutužitelji uložili su
žalbu;
– drugostupanjski je sud donio presudu i rješenje, broj: Gž-3621/01 od 28.
siječnja 2003. godine, kojom djelomično potvrđuje i djelomično ukida
prvostupanjsku presudu i rješenje;
– spis dobiva novi broj: P-2962/03;
– sljedeće je ročište održano 23. siječnja 2004. godine, kada je rasprava
odgođena;
– na ročištu održanom 20. veljače 2004. godine, riješeno je da će se zatražiti
uvid u spis, broj: O-6478/84;
– na ročištu održanom 15. lipnja 2004. godine izvršen je uvid u spis, broj:
O-6478/84 te je glavna rasprava zaključena;
– prvostupanjski sud donio je presudu, broj: P-2962/03 od 29. lipnja 2004.
godine;
– protiv prvostupanjske presude uložena je žalba 13. rujna 2004. godine;
– drugostupanjski je sud presudom i rješenjem, broj: Gž-4259/04 od 3. studenoga
2005. godine, djelomično potvrdio, a djelomično ukinuo prvostupanjsku presudu;
– spis dobiva novi broj: P-11379/05;
– na ročištu održanom 13. travnja 2006. stranke su suglasno predložile odgodu
ročišta;
– sljedeće je ročište održano 25. svibnja 2006. godine, kada su saslušane
stranke i zaključena glavna rasprava;
– na ročištu održanom 8. lipnja 2006. godine preotvorena je glavna rasprava
održana 25. svibnja 2006. godine, radi dopune postupka i razjašnjenja pojedinih
pitanja;
– rješenjem, broj: P-11379/05 od 9. lipnja 2006. godine, prvostupanjski je sud
vratio tuženima i protutužiteljima tužbe radi ispravka;
– sljedeće je ročište održano 13. prosinca 2006. godine;
– na ročište zakazano 27. prosinca 2006. godine stranke nisu pristupile;
– daljnja ročišta nisu zakazivana.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Repub­like Hrvatske i članka 63. Ustavnog
zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Dana 16. studenoga 1984. godine Općinski sud u Zagrebu zaprimio je prijedlog za
pokretanje ostavinskog postupka u kojem je jedna od nasljednica bila i
podnositeljica. Ustavna tužba podnesena je 11. srpnja 2004. godine, a do tog
dana sudski postupak nije pravomoćno okončan, pa Ustavni sud utvrđuje da je do
dana podnošenja ustavne tužbe postupak u ovom predmetu trajao ukupno devetnaest
(19) godina, sedam (7) mjeseci i dvadeset pet (25) dana.
Ustavni sud je ocijenio da se pravno relevantnim razdobljem, s aspekta povrede
prava na razumnu duljinu trajanja sudskog postupka, u konkretnom slučaju, smatra
razdoblje od 5. studenoga 1997., to jest od dana stupanja na snagu Zakona o
potvrđivanju Konvencije za zaštitu ljudskih prava i temeljnih sloboda i
protokola broj 1, 4, 6, 7, 11, 12 i 13 uz Konvenciju za zaštitu ljudskih prava i
temeljnih sloboda (»Narodne novine – Međunarodni ugovori«, broj 18/97., 6/99. –
pročišćeni tekst, 8/99. – ispravak, 14/02. i 1/06.) do 11. srpnja 2004. godine,
to jest do dana podnošenja ustavne tužbe podnositeljice, što ukupno iznosi šest
(6) godina, osam (8) mjeseci i šest (6) dana.

4.2. POSTUPANJE NADLEŽNOG SUDA

Razmatrajući postupanje nadležnog suda u pravno relevantnom razdoblju, Ustavni
sud je utvrdio da Općinski sud u Zagrebu u ostavinskom postupku nije proveo niti
jednu radnju relevantnu za meritorno odlučivanje o pravima i obvezama
podnositeljice, jer je predmet upućen u parnicu.
U parničnom postupku koji se također vodi pred Općinskim sudom u Zagrebu, u
pravno relevantnom razdoblju, održano je deset ročišta i donesene su dvije
prvostupanjske i dvije drugostupanjske odluke, a postupak još uvijek nije
pravomoćno okončan. Rasprava je četiri puta obnavljana zbog izmjena sastava
sudskog vijeća.

4.3. PONAŠANJE PODNOSITELJICE USTAVNE TUŽBE

Podnositeljica ustavne tužbe, prema utvrđenju Ustavnog suda, nije pridonijela
duljini sudskog postupka.

4.4. SLOŽENOST SUDSKOG PREDMETA

Ostavinski postupak po svojoj pravnoj prirodi je izvanparnični postupak.
Pretpostavka za vođenje ostavinskog postupka je nespornost činjenica na kojima
se temelje prava sudionika u postupku. U slučaju sumnje u istinitost činjenica,
sud prekida ostavinsku raspravu i stranke upućuje u parnicu. Ocjena je Ustavnog
suda da sporni postupak nema obilježja složenosti koja bi mogla opravdati ovakvu
dugotrajnost postupka.

OCJENA USTAVNOG SUDA

5. Ustavni sud utvrđuje da se predmet vodi u trajanju duljem od devetnaest
godina, te da je u razdoblju nakon 5. studenoga 1997. godine drugostupanjski sud
bio neaktivan više od tri godine. Imajući u vidu ukupno trajanje postupka te
izrazito neučinkovito postupanje suda, Ustavni sud nalazi da je povrijeđeno
pravo podnositeljice na suđenje u razumnom roku, zajamčeno člankom 29. stavkom
1. Ustava Republike Hrvatske.
Stoga je u smislu odredbe članka 63. Ustavnog zakona donijeta odluka kao pod
točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao pod
točkama III. i IV. izreke odluke.
Visinu naknade zbog povrede ustavnog prava na donošenje sudske odluke u razumnom
roku, Ustavni sud određuje imajući u vidu sve okolnosti svakog pojedinog
slučaja.
Pri utvrđivanju visine naknade, na temelju članka 63. stavka 2. Ustavnog zakona,
Ustavni sud uzima u obzir sve okolnosti slučaja, uz istodobno uvažavanje ukupnih
gospodarskih i socijalnih prilika u Republici Hrvatskoj.
7. Odluka o objavi odluke (točka V. izreke) temelji se na odredbi članka 29.
stavka 1. Ustavnog zakona.
8. Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke iz točke II. izreke ove odluke
najkasnije osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-2596/2004
Zagreb, 26. veljače 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 36/2007-1216
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)